Diari Oficial de la Generalitat Valenciana


Sumari del DOGV 6900, del 12-11-2012 (2012/10446)

CORRECCIÓ d'errades del Decret 105/2012, de 29 de juny, del Consell, pel qual s'aprova la modificació dels Estatuts de la Universitat Miguel Hernández d'Elx.
-------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/06/29/105/corrigendum/08370997/dof/vci/html**

### Dades del document

Número de DOGV
:   6900

Data del DOGV
:   12-11-2012

Secció del DOGV
:   I. DISPOSICIONS GENERALS

Número del document
:   2012/10158


Data del document
:   12-11-2012

Organisme emissor
:   Conselleria d'Educació, Formació i Ocupació

Tipus de document
:   Correcció d'errades

Correcció d'errades

 Descriptors 

:   * Universitat Miguel Hernández
    * universitat
    * legislació
    * reglament intern

CORRECCIÓ d'errades del Decret 105/2012, de 29 de juny, del Consell, pel qual s'aprova la modificació dels Estatuts de la Universitat Miguel Hernández d'Elx. [2012/10659]  
S'ha observat un error material en la publicació en el Diari Oficial de la Comunitat Valenciana de data 2 de juliol de 2012 (núm. 6808), del Decret 105/2012, de 29 de juny, del Consell, pel qual s'aprova la modificació dels Estatuts de la Universitat Miguel Hernández d'Elx, consistent en l'omissió de les lletres identificadores dels subapartats de determinats articles dels estatuts.  
Per tant, es procedix a esmenar l'error per mitjà de la publicació del text dels articles afectats tal com es van aprovar en els apartats de l'annex del Decret 105/2012, de 29 de juny, del Consell, incloent-hi ara les lletres identificadores dels subapartats corresponents.  
  
Els apartats de l'annex i els articles que es corregixen són els següents: apartat dos, article 2; apartat cinc, article 9; apartat huit, article 11.bis punt 2; apartat dèsset, article 17 punt 2; apartat dènou, article 20 punt 3; apartat trenta, article 31 punt 4; apartat trenta-dos, article 33 punt 4; apartat trenta-sis, article 40 punt 4; apartat trenta-huit, article 42 punt 4; apartat seixanta-sis, article 80; apartat seixanta-set, article 81 punt 2; apartat huitanta-dos, article 103 punt 2, i apartat noranta-quatre, article 114 punt 1.  
  
  
Correcció d'errades de l'annex del Decret 105/2012, de 29 de juny, del Consell  
  
«Dos  
L'article 2 queda redactat de la manera següent:   
  
«Article 2. Objectius  
L'objectiu de la UMH és promoure la creació i la transmissió crítica del coneixement a tots els nivells, sempre amb l'excel·lència com a guia de les seues actuacions i amb l'únic límit de la seua capacitat. A este fi, són objectius específics els següents:  
a) La busca de l'excel·lència en l'exercici del servici públic per mitjà de l'ensenyança superior, la investigació i la prestació de servicis.  
  
b) La formació integral dels ciutadans membres de la seua comunitat universitària.  
c) La vinculació amb el seu entorn per a millorar les condicions de vida dels ciutadans a qui servix, i col·laborar en el seu desenrotllament socioeconòmic i cultural i en la qualitat mediambiental.  
d) La formació dels seus estudiants no sols per a la seua inserció en la vida professional i empresarial, sinó perquè introduïsquen en el teixit socioeconòmic de la societat tots els avanços científics i tècnics que contribuïsquen al seu continu perfeccionament.  
e) La integració de les persones amb discapacitat en tots els àmbits.  
f) La no-discriminació de les persones pertanyents a la comunitat universitària.  
g) L'ús de la ciència, la tècnica, la cultura i l'art com a motors de l'enteniment entre els pobles, cultures, tradicions i creences de tots els sers humans.  
h) La potenciació de les relacions amb les altres universitats, i en particular, amb les de la resta de les universitats públiques de la Comunitat Valenciana, per mitjà dels corresponents convenis.  
i) Fomentar les relacions internacionals en els camps docents, científics i culturals, i fomentar la mobilitat i l'intercanvi d'estudiants, professors i investigadors amb universitats, centres d'investigació i altres entitats d'altres països. Per a fer-ho, s'afavorirà el coneixement de la llengua anglesa.  
j) Afavorir el coneixement de les llengües oficials de la Comunitat Valenciana per tots els membres de la comunitat universitària.  
k) Tots aquells que s'acorden reglamentàriament, no s'oposen als anteriors i siguen propis de la naturalesa i els fins de la Universitat».  
  
Cinc  
L'article 9 queda redactat de la manera següent:  
  
«Article 9. Comunitat universitària  
La comunitat universitària de la UMH està integrada per les persones físiques incloses en els epígrafs següents:  
a) Els funcionaris doctors pertanyents als cossos docents universitaris, que presten servicis en la UMH en actiu, en comissió de servicis o en servicis especials.  
b) El personal docent i investigador contractat amb vinculació permanent a la UMH, que compte amb el títol de doctor.  
c) Els funcionaris no doctors pertanyents als cossos docents universitaris, que presten servicis en la UMH en actiu, en comissió de servicis o en servicis especials.  
d) El personal docent i investigador contractat no doctor, amb vinculació permanent a la UMH.  
e) Els professors ajudants doctors de la UMH.  
f) Els ajudants de la UMH.   
g) Els professors amb contracte en vigor amb la UMH en règim de dedicació a temps parcial, inclòs el personal facultatiu especialista de l'àmbit sanitari subjecte a este mateix règim de dedicació.  
h) El personal investigador que preste els seus servicis a temps complet en la UMH, sempre que ocupe places per a l'ingrés de les quals s'exigisca el títol de doctor.  
i) El personal investigador predoctoral i el personal docent en formació de la UMH, així com la resta de personal docent i investigador que preste els seus servicis en la UMH.   
j) Els funcionaris de carrera o interins dels cossos i escales del personal d'administració que presten els seus servicis en la UMH en actiu, en comissió de servicis o en servicis especials.  
k) El personal d'administració i servicis contractat en la UMH, d'acord amb la legislació vigent.  
l) Els estudiants matriculats en les ensenyances oficials de grau impartides en la UMH.   
m) Els estudiants matriculats en les ensenyances oficials de màster universitari impartides en la UMH.  
n) Els estudiants matriculats en les ensenyances de doctorat impartides en la UMH.  
o) Els estudiants matriculats en les ensenyances conduents a l'obtenció de diplomes i títols propis d'UMH.  
p) Els estudiants matriculats en les ensenyances impartides per centres adscrits.  
q) Els que sense estar inclosos en els epígrafs anteriors tinguen un nomenament del rector de la UMH o perceben retribucions amb càrrec a esta institució».  
  
Huit  
S'introduïx un nou article amb la redacció següent:  
  
«Article 11 bis. Creació, modificació i supressió de departaments  
  
1. La creació, modificació o supressió de departaments serà adoptada per acord del Consell de Govern.  
2. La iniciativa per a la creació, modificació i supressió de departaments correspon al rector, al mateix Consell de Govern o als membres dels departaments afectats. Les propostes de creació o modificació de departaments aniran acompanyades d'una memòria justificativa que haurà de referir-se, almenys, als aspectes següents:   
a) Denominació del departament.  
b) Àrea o àrees de coneixement afins que l'integren i les seues assignatures.  
c) Objectius de la docència i línies d'investigació.  
d) Recursos humans.  
e) Infraestructura existent.  
f) Qualsevol altre aspecte que resulte d'interés.   
3. Les propostes de supressió de departaments hauran d'anar acompanyades d'una memòria justificativa, en què s'explicitarà la destinació que ha de donar-se al personal que hi estiga adscrit, així com el dels béns fungibles i no fungibles d'este i el de qualsevol altre element susceptible de distribució o repartiment.   
4. El Consell de Govern, a la vista de les propostes, podrà sol·licitar informe als departaments i centres afectats per la creació, modificació o supressió; també podrà sol·licitar la realització d'una avaluació externa, així com aquells altres informes que considere oportuns».   
  
  
Dèsset  
L'apartat 2, de l'article 17, queda redactat de la manera següent:  
  
  
«Article 17. Òrgans de Govern i representació de la UMH  
2. Pel que establix la LOU i pel que disposen els presents Estatuts, la UMH disposa, almenys, dels següents òrgans de govern i representació:  
a) Col·legiats d'àmbit general: Consell de Govern, Consell Social i Claustre Universitari  
b) Col·legiats d'àmbit particular: Consell de Departament, Consell de Direcció del Departament, Junta de Facultat o d'Escola, Junta de Govern de la Facultat o Escola, Consell d'Institut Universitari d'Investigació i Consell Assessor de Centre.  
c) Unipersonals d'àmbit general: rector, president del Consell Social, vicerector, secretari general, gerent, vicesecretari general, vicegerent, vicerector adjunt i delegat del rector.  
d) Unipersonals d'àmbit particular: degà de facultat, director d'escola, director de departament universitari, director d'institut universitari d'investigació, director de centre, vicedegà de facultat, subdirector d'escola, subdirector de departament, subdirector d'institut universitari d'investigació, secretari de facultat, secretari d'escola, secretari de departament, secretari d'institut universitari d'investigació i secretari de centre».  
  
Dènou  
L'apartat 3 de l'article 20 queda redactat de la manera següent:  
  
  
«Article 20. Suplència dels òrgans, en els supòsits de vacant, absència o malaltia  
3. Quan la vacant corresponga a un òrgan unipersonal, les competències que tinga atribuïdes s'exerciran, fins a la seua reincorporació per absència, o nou nomenament en el supòsit de cessament, segons el que establixen els epígrafs següents:  
a) Les del rector, pel vicerector, catedràtic d'universitat, que corresponga i en l'orde que s'haja establit en les resolucions dels seus nomenaments i, si no n'hi ha, pel de més antiguitat com a catedràtic d'universitat.  
b) Les dels vicerectors, pels vicerectors adjunts que ho tinguen establit en el seu nomenament i, en la seua absència, pel rector.  
c) Les del secretari general de la UMH, pel vicesecretari general.  
  
d) Les del gerent, pel vicegerent que el substituïsca, d'acord amb el seu nomenament.  
e) Les dels delegats del rector, pel rector.  
f) Les del degà de facultat o el director d'escola, pel vicedegà o subdirector que corresponga per aplicació de l'orde que el mateix director o degà establisca mitjançant una resolució, i, en la seua absència, pel rector o en qui este delegue expressament i per resolució.  
g) Les del director de departament o institut universitari, pel subdirector, i en la seua absència, pel rector o en qui este delegue expressament i per resolució.  
h) Les del director de centre específic o de centre a l'estranger, pel rector o persona en qui delegue expressament, mitjançant una resolució.  
i) Les dels secretaris de centre, pel professor a temps complet adscrit al corresponent centre nomenat pel rector, a proposta del degà o director».  
  
Trenta  
L'apartat 4 de l'article 31 queda redactat de la manera següent:   
  
  
«Article 31. Consell de l'Institut Universitari d'Investigació  
4. Té atribuïdes, almenys, les competències següents:  
a) Assistir i assessorar el director en les seues funcions.  
b) L'assignació i coordinació dels professors necessaris per a impartir els programes de doctorat que tinga assignats, i dels seus substituts en cas d'absència o malaltia, així com els seus responsables.  
  
c) La programació de les activitats docents del curs, d'acord amb la programació general de les ensenyances de la Universitat acordada pel Consell de Govern.  
d) Supervisar la redacció de l'expedient de creació, modificació o supressió dels plans de postgrau que li corresponga impartir, per si mateix o en coordinació amb altres departaments o instituts universitaris d'investigació, la seua execució, i l'exercici de les funcions del corresponent coordinador.  
e) Informar, a sol·licitud del Consell de Govern, sobre la modificació dels plans d'estudis de postgrau i doctorat la impartició dels quals li corresponga.  
f) Informar, en els termes dels Estatuts, sobre la sol·licitud d'adscripció o no adscripció de professors a l'Institut.  
g) Promoure i executar la investigació, coordinant les iniciatives dels seus membres, d'acord amb el seu Reglament de Règim Interior, i donant-hi suport.  
h) Mantindre el registre de les activitats i de la producció científica, tècnica i artística dels membres del seu institut i col·laborar amb el secretari general de la Universitat en la redacció de la memòria anual de la UMH.  
i) Emetre, a sol·licitud del Consell de Govern, informes degudament documentats i relatius als llocs de la RLT de la Universitat ocupats pel personal docent i investigador de l'Institut, qualificats com a cobrir per funcionaris o laborals.  
j) Aprovar la distribució del pressupost assignat a l'Institut, vetlar per la seua adequada execució i rebre la rendició de comptes que presente el director.  
k) Vetlar pel bon ús dels recursos financers i les instal·lacions que es posen a la seua disposició per a permetre el desenrotllament de les activitats dels membres de l'Institut.  
l) Impulsar la millora contínua de la qualitat de les ensenyances i de la investigació en el seu àmbit.  
m) Establir criteris d'organització de la investigació i d'aplicació dels mitjans assignats a l'Institut, i informar en el procés de reconeixement de grups d'investigació que tinga o puga tindre.  
n) Proposar el nomenament de doctors honoris causa.  
o) Nomenar els membres de l'Institut que hagen de formar part en les comissions, per aplicació de la normativa en vigor i d'estos Estatuts.  
p) Executar, en l'àmbit de les seues competències, les operacions derivades de l'execució d'acords acollits a l'article 83 de la LOU, o les que se li assignen per aplicació de la normativa que s'aplique.  
  
q) Col·laborar amb la resta d'òrgans de govern i representació de la Universitat en l'exercici de les seues competències.  
r) Adoptar mesures de foment d'intercanvis internacionals i estades de professors i estudiants de postgrau, amb universitats, institucions i empreses d'altres països amb fins de formació, d'acord amb la programació general de la Universitat.  
s) Exercir en l'àmbit de les seues competències les accions necessàries per a aconseguir els objectius descrits en l'article 2 d'estos Estatuts.  
t) Les que els atorgue l'ordenament jurídic en vigor, els Estatuts, el rector i el Consell de Govern».  
  
Trenta-dos  
Els apartats 2 i 4 de l'article 33 queden redactats de la manera següent:  
  
«Article 33. El rector  
2. El rector serà elegit per la comunitat universitària per mitjà d'elecció directa i sufragi universal, lliure, secret i ponderat, entre els funcionaris en actiu del cos de catedràtics d'universitat que presten servicis en la UMH amb dedicació a temps complet, a través del corresponent procés electoral regulat en estos Estatuts. La duració del mandat del rector coincidirà amb la del període ordinari de govern de la universitat en què haja resultat electe, i podrà ser reelegit per una sola vegada, sense que es compute el mandat inferior als dos anys, als efectes de concórrer com a candidat a la reelecció. Cessarà en virtut del que disposen els articles 19 i 21 dels estatuts.  
  
4. Amb independència de les que li atribuïx la LOU, les competències del rector són:  
a) Exercir la direcció, el govern i la gestió de la Universitat, i la direcció del personal al seu servici, conforme a l'ordenament jurídic i als estatuts, aprovant per resolució les normes d'organització i funcionament no assignades expressament a un altre òrgan de la Universitat i garantint la seua aplicació per la resta d'òrgans de govern i representació de la Universitat.  
b) Representar la Universitat davant dels poders públics i qualsevol classe de persones físiques o jurídiques, entitats públiques o privades i els seus òrgans o dependències, sense una altra limitació que les derivades de les normes que li siguen d'aplicació, si és el cas, i interposar davant de les instàncies judicials o administratives els recursos que siguen necessaris, de la qual cosa haurà d'informar al Consell de Govern.  
c) Presidir els actes universitaris de la UMH a què assistisca en la seua condició de rector, amb l'excepció dels preceptes legals que corresponguen.  
d) Autoritzar formalment la convocatòria, presidir, aprovar l'orde del dia i dirigir els òrgans de govern i representació de la Universitat la presidència dels quals exercix per dret.  
e) Executar en nom seu o per delegació els acords dels òrgans de govern i representació d'àmbit general de la Universitat.  
f) Tutelar l'exercici de les competències d'execució dels acords i resolucions dels òrgans de govern, direcció i gestió, d'àmbit particular de la Universitat, vetlant, amb el suport del Consell de Govern, perquè s'ajusten a les línies programàtiques establides en cada cas pel Consell de Govern i en l'article 20 de la LOU.  
  
g) Convocar, per resolució, eleccions als òrgans de govern i representació de la Universitat en els termes que la normativa i els Estatuts establisquen.  
h) Nomenar i cessar els òrgans unipersonals en funció del que s'establix en la normativa que els siga aplicable i en els estatuts, i nomenar i cessar lliurement els que li corresponguen, en exercici de les seues pròpies competències i d'acord amb els Estatuts. En este últim cas en determinarà el nombre, la denominació, les competències i la resta de drets que els puguen correspondre.  
i) Nomenar els funcionaris i subscriure els contractes del personal que haja de prestar servicis en la Universitat.  
j) Expedir, en nom del rei, els títols que tinguen caràcter oficial i validesa en tot el territori nacional i en nom de la Universitat qualsevol classe de títols i diplomes.  
k) Atorgar el nomenament de doctor honoris causa i imposar les distincions, els honors i els premis de la Universitat.  
l) Subscriure i denunciar convenis de col·laboració i cooperació amb altres universitats, administracions, persones físiques o jurídiques, públiques o privades, i autoritzar l'ús de la denominació i dels emblemes de la Universitat.  
m) Convocar els processos selectius d'accés i provisió de places del personal de la Universitat.  
n) Nomenar els membres dels tribunals i de les comissions de selecció per a l'accés i provisió de places de personal docent, investigador i d'administració i servicis, així com als membres de la Comissió de Reclamacions, d'acord amb la normativa que els siga aplicable, si és el cas, i els presents Estatuts.  
o) Exercir la direcció superior sobretot el personal que preste servicis en la Universitat, així com sobre tots els membres de la comunitat universitària, adoptar les decisions disciplinàries que la legislació vigent no atribuïsca a un altre òrgan i assumir les competències i potestats administratives que no s'hagen atribuït expressament a altres òrgans.  
  
p) Aprovar les modificacions pressupostàries d'acord amb la normativa que siga aplicable.  
q) Contractar en nom de la Universitat, exercint d'òrgan de contractació, autoritzar gastos i ordenar pagaments, i exercir les accions necessàries per a l'execució dels pressupostos de la Universitat, en els termes que s'establisquen reglamentàriament.  
r) Resoldre els recursos d'alçada contra les resolucions i els acords dels restants òrgans de la Universitat, dels quals és superior jeràrquic, i els recursos de reposició i revisió contra les seues resolucions, esgotant la via administrativa.  
s) Ordenar l'exercici de les accions jurisdiccionals, administratives i economicoadministratives, i resoldre, si és procedent, sotmetre's a arbitratge, i apoderar, si és procedent, advocats i procuradors, excepte quan s'exercisquen contra altres òrgans de les administracions públiques, situació que requerirà l'aprovació del Consell de Govern.  
t) Les competències anteriorment descrites podran ser objecte de delegació o desconcentració, que podrà ser avocable o revocable en qualsevol moment d'acord amb la legislació estatal o autonòmica.  
u) Dimitir irrevocablement, i ser substituït pel vicerector que corresponga segons el seu nomenament.  
v) Convocar eleccions a rector en els termes establits per la llei, per estos Estatuts i per la normativa vigent.  
w) Totes aquelles altres que assenyalen la LOU i estos Estatuts, així com les que no siguen expressament atribuïdes a altres òrgans».  
  
Trenta-sis   
L'article 40 queda redactat de la manera següent:   
  
«Article 40. Degà de facultat i director d'escola  
1. El degà de facultat o el director d'escola exercix la representació de la facultat o l'escola, presidix la seua Junta de Facultat o Escola, la seua Junta de Govern, i exercix les funcions de govern ordinari del centre. Serà nomenat pel rector a proposta de la Junta de Facultat o Escola Universitària. La duració del mandat del degà o director coincidirà amb la del període ordinari de govern en què haja resultat electe.  
  
2. El degà o director serà elegit per la Junta de Facultat o Escola entre els membres d'esta que siguen professors amb vinculació permanent a la Universitat, i que formalment presenten la seua candidatura d'acord amb el procediment establit en el títol IV. El sistema d'elecció del degà o director serà l'establit en l'article 93 dels estatuts.  
  
3. El seu cessament es regularà per l'article 19 dels Estatuts i la seua remoció a través de la moció de censura corresponent, per acord de la majoria absoluta del Consell de Govern o de la Junta de Facultat o Escola, avalada almenys per un terç dels membres del Consell de Govern o un terç dels membres de la Junta de Facultat o Escola, d'acord amb el que establix l'article 41 dels Estatuts.  
4. Exercirà les seues funcions d'acord amb la normativa que se li aplique, els Estatuts i el Reglament de Règim Interior de la seua facultat o escola i amb les competències següents:  
a) Representar en nom del rector la facultat o escola.  
b) Exercir les funcions de direcció i gestió ordinària de la facultat o escola, executar els acords de la seua Junta de Facultat o Escola i de la Junta de Govern, així com els dels òrgans de govern i representació d'àmbit general de la Universitat.  
c) Proposar al rector el nomenament dels vicedegans o subdirectors d'escola i del secretari d'acord amb les denominacions, funcions i competències que els assigne i en el nombre que s'establisca en Reglament de Govern, Representació i Administració de la Universitat.  
  
d) Executar, en nom de la facultat o escola, els seus pressupostos d'acord amb la distribució acordada per la seua Junta de Facultat o Escola.  
e) Organitzar les ensenyances adscrites a la facultat o escola i els mitjans assignats a esta.  
f) Establir d'acord amb la Junta de Govern de la facultat o escola, els criteris específics de coordinació amb els directors de departament, i els continguts de totes les assignatures de les corresponents titulacions, a l'efecte de complir les directrius generals d'estos i les que establisca la Universitat en l'àmbit de les seues competències.  
  
g) Contribuir a la resolució dels possibles conflictes entre departaments i facultats o escoles.  
h) Convocar eleccions a Junta de Facultat o Escola i a la Junta de Govern d'esta, en els termes que siguen procedents segons els estatuts.  
  
i) Col·laborar amb el secretari general de la UMH en la redacció de la Memòria Anual de la Universitat.  
j) Responsabilitzar-se de les instal·lacions que la Universitat pose a disposició del centre per a desenrotllar-hi les ensenyances oficials adscrites i, en particular, de l'ús que autoritze d'estes al marge de les anteriors.  
k) Exercir aquelles competències que s'establisquen en la normativa que se li aplique, els estatuts, el Reglament de Règim Interior de la facultat o escola i no hagen sigut atribuïdes a altres òrgans de govern i representació en l'àmbit de les seues competències».  
  
Trenta-huit  
L'article 42 queda redactat de la manera següent:  
  
«Article 42. director de departament universitari.  
1. El director de departament exercix la seua representació, presidix el Consell del Departament i el seu Consell de Direcció, i exercix les funcions del seu govern ordinari. És nomenat pel rector a proposta del Consell de Departament. La duració del mandat del director coincidirà amb la del període ordinari de govern en què haja resultat electe.  
  
2. Serà elegit pel Consell de Departament entre els candidats que siguen professors doctors amb vinculació permanent a la Universitat adscrits a este, que formalment presenten la seua candidatura i d'acord amb el procediment establit, a este efecte, en el títol IV dels estatuts.  
  
3. Cessarà en virtut del que establix l'article 19 dels Estatuts, o per remoció pel Consell de Departament, que requerirà la majoria absoluta dels seus membres a petició, almenys, d'una tercera part del total dels seus membres.  
4. Exercirà les seues funcions d'acord amb la normativa, els estatuts i el Reglament de Règim Interior del departament, amb les competències següents:  
a) Exercir la representació del departament en nom del rector.  
  
b) Exercir les funcions de direcció i gestió ordinària del departament, executant els acords dels seus consells, així com els dels òrgans de govern i representació d'àmbit general de la Universitat que l'afecten.  
c) Proposar al rector el nomenament del subdirector i del secretari del departament d'acord amb les denominacions, funcions i competències que els assigne i en el nombre que s'establisca en el Reglament de Govern, Representació i Administració de la Universitat.  
  
d) Executar, en nom del departament, els seus pressupostos d'acord amb la distribució acordada pel seu Consell de Departament.  
  
e) Assignar la docència en les assignatures adscrites al departament.  
f) Organitzar la investigació del departament, la docència assignada a este i els mitjans que tinga destinats per als dits fins.  
g) Supervisar el desenrotllament dels programes de les assignatures adscrites al departament a través dels seus professors responsables, dins de l'organització de les corresponents facultats i escoles.  
h) Contribuir a la resolució dels possibles conflictes entre departaments i facultats o escoles en la planificació i desenrotllament de les ensenyances que tinga assignades.  
i) Convocar eleccions al Consell de Departament i al Consell de Direcció.  
j) Responsabilitzar-se de les instal·lacions que la Universitat pose a disposició del departament per a exercir-hi les seues funcions, i en particular de l'ús autoritzat d'estes al marge de les anteriors.  
k) Col·laborar amb el secretari general de la UMH en la redacció de la Memòria Anual de la Universitat.  
l) Exercir en l'àmbit de les seues competències les accions necessàries per a aconseguir els objectius descrits en article 2 a) d'estos Estatuts.  
m) Exercir aquelles competències que s'establisquen en la normativa que li siga aplicable, els estatuts i les que corresponguen als departaments i no hagen sigut atribuïdes expressament a altres òrgans de govern i representació, dins de l'àmbit de les seues competències».  
  
Seixanta-sis  
L'article 80 queda redactat de la manera següent:  
  
«Article 80. Eleccions per a cobrir vacants d'òrgans col·legiats  
  
Durant el període de govern ordinari de la Universitat es realitzaran els mínims processos electorals necessaris per a cobrir les vacants que es produïsquen d'acord amb els Estatuts, o a causa dels reajustaments del nombre dels seus membres que resulte d'aplicar els percentatges que corresponen als diferents col·lectius, a més del que s'establix a este efecte en els articles 19, 20 i 21 dels Estatuts. Tots els processos s'atindran a les consideracions següents:  
a) Les vacants dels membres nats es cobriran pels seus substituts reglamentaris.  
b) Les vacants dels membres del Consell Social en el Consell de Govern es cobriran d'acord amb la normativa que els siga aplicable.  
  
c) Les vacants dels representants del Consell de Govern en el Consell Social es cobriran en la següent sessió d'este.  
d) Les vacants del Claustre es cobriran pels candidats suplents dels qui causen la vacant.  
e) Les vacants de membres del Consell de Govern com a representants del Claustre es cobriran per elecció en el termini màxim de tres mesos.  
f) Les vacants en el Consell de Govern de directors o degans es cobriran per nova elecció a càrrec del col·lectiu, dins dels tres mesos posteriors a esta.  
g) Les vacants de directors de departament en les juntes de Govern de les facultats o escoles es cobriran pel nou director electe d'este departament.  
h) Les vacants en les juntes de facultat o escola i en les seues juntes de Govern, en els consells de departament i en els seus consells de Direcció es cobriran pels seus respectius candidats suplents, si n'hi ha i, en cas contrari, per elecció anual en el primer quadrimestre de cada curs.  
i) No es produirà modificació del nombre de membres que correspon a un col·lectiu per les modificacions patides per un altre durant el període de govern ordinari».  
  
Seixanta-set  
Els apartats 1 i 2 de l'article 81 queden redactats de la manera següent:  
  
«Article 81. Eleccions generals en la UMH  
1. El període de govern ordinari de la Universitat comença amb la presa possessió del rector i finalitza amb la convocatòria d'eleccions generals. Les eleccions generals en la UMH es realitzaran cada quatre anys i es convocaran durant el primer trimestre de l'any corresponent.  
  
2. La convocatòria d'eleccions generals en la UMH comporta:  
a) La dissolució del Claustre Universitari.  
b) Que tots els òrgans de govern unipersonals de la Universitat passen a exercir-se en funcions.  
c) La convocatòria simultània d'eleccions a rector, a Claustre i a membres de les juntes de facultat o escola i consells de departament.  
  
d) La celebració de les eleccions a rector, Claustre Universitari, membres de les juntes de facultat o escola i consells de departament, que tindran lloc en un termini màxim de setanta dies hàbils des de la publicació de la seua convocatòria».  
  
Huitanta-dos  
L'apartat 2 de l'article 103 queda redactat de la manera següent:  
  
  
«Article 103. Règim de l'estudi en la UMH  
2. El Consell de Govern establirà les normes que desenrotllen allò que s'ha establit en estos Estatuts pel que fa a:  
a) Reglament General d'Estudi de la UMH.  
b) Les ensenyances oficials de grau i màster.   
c) La programació anual de les ensenyances de la Universitat, així com l'oferta de places i el règim d'admissió».  
Noranta-quatre  
L'apartat 1 de l'article 114 queda redactat de la manera següent:  
  
  
«Article 114. Actuació investigadora  
1. Amb independència de les restants activitats que puga emprendre la UMH en suport de la investigació, atendrà a les següents:  
a) Procurar l'obtenció dels recursos financers suficients per a la investigació i, en especial, per a dotar les infraestructures i equipaments bàsics necessaris per al seu desenrotllament.  
b) Ajudar en la presentació de projectes d'investigació als distints concursos que convoquen tant els organismes públics com a privats.  
  
c) Aprovar plans d'investigació propis, anuals o plurianuals.  
d) Recolzar les activitats d'investigació, desenrotllament i innovació contractades i finançades per les empreses i els organismes públics i privats.  
e) Participar en els plans nacionals de formació del personal investigador.  
f) Promoure la incorporació de personal de suport a la investigació tot atenent les característiques dels diferents camps científics, així com de personal d'administració i servicis especialitzat en la gestió de la investigació i el coneixement, en la mesura de les seues disponibilitats pressupostàries i d'acord amb la legislació vigent»».»


Còpia Permalink ELI